Publication: Magyar Közlöny
Issue: MK-2000-57 (Year: 2000, Number: 57)
Era: 1990-2004
Section: a 12/2000. (VI. 15.) NKÖM rendelethez
Paragraph Index: 378

2. A létesítésre és a munkafolyamatra, technológiára vonatkozó előírások 2.1. Film és tv-felvételi munkahelyek kialakítása, díszletek használatbavétele és a munkabiztonsági ismeretek megszerzésének rendje 2.1.1. Televízió, filmstúdió, műterem kialakításakor és a munka megszervezése során az ergonómiai szempontokat is figyelembe kell venni. Gondoskodni kell arról, hogy az anyagok és eszközök szállítása a legkedvezőbb körülmények között, a szükséges legkisebb erőkifejtéssel elvégezhető legyen. 2.1.2. A felvételek munkavédelmi szempontokra kiterjedő szervezését majd indítását a munkáltató nagyjátékfilm, tv-film, illetve ilyen bérmunka esetén a részletes forgatókönyv, míg a rövidfilm vagy reklámfilm esetén egyszerűsített leírás figyelembevételével kezdheti meg. 2.1.3. A felvétel biztonságos végrehajtására technikai forgatókönyvet kell készíteni, amely tartalmazza a díszletépítés és -bontás, a szükség szerinti ideiglenes villamos hálózat létesítése és a látványtechnikai berendezések (pl. pirotechnika) technológiai utasítását. 2.1.4. Villamos berendezések tervezése és kivitelezése a vonatkozó biztonsági előírások megtartásával,* a létesítés helyszínének megfelelő módon és a megfelelő anyagok alkalmazásával történhet. A várható villamos igénybevétel mellett figyelembe kell venni a villamos berendezés használatát meghatározó környezetet (por, nedvesség, tűz- és robbanásveszély stb.), valamint a berendezés rendeltetéséből származó mechanikai és egyéb igénybevételeket. 2.1.5. A műtermi és külső felvételek építkezéseihez díszlettervet kell készíteni. A díszletterv tartalmazza az építés és bontás műveleti tervét, valamint a szállításhoz használandó eszközök meghatározását. 2.1.6. A díszletépítési munkák megkezdése előtt a tervező az 1. számú melléklet, míg a kivitelező, díszletgyártó a 2. számú mellékletben foglaltak szerint írásban köteles nyilatkozni arról, hogy a díszlet létesítésére vonatkozó munkabiztonsági és foglalkozás-egészségügyi előírásokat betartották. 2.1.7. Díszletet használatba venni a 2.1.5. pontban meghatározott tervezői és kivitelezői nyilatkozat alapján, a gyártásvezető által kiadott, a 3. számú melléklet szerint kitöltött használatbavételi engedély alapján lehet. 2.1.8. A munkáltatónak vagy a felvételt irányító vezetőnek a forgatás megkezdése előtt a forgatócsoportban dolgozókat oktatás keretében kell tájékoztatni a felvétel tartalmához kapcsolódó munkavédelmi előírásokról. Az oktatásban résztvevőkről és az oktatás tartalmáról jegyzőkönyvet kell felvenni. 2.1.9. Megváltozott helyszínen, eltérő környezetben az újonnan jelentkező sajátosságokra ismét oktatás keretében kell felhívni a résztvevők figyelmét. 2.1.10. Nyilvános felvétel előtt a szereplőkön túl a közönséggel is ismertetni kell a helyszínre vonatkozó biztonsági előírásokat és rendkívüli esemény bekövetkezésekor a szükséges tennivalókat (pl. a helyszín biztonságos elhagyása). 2.1.11. Egészségre ártalmas környezetben, munkahelyen vagy egészségre ártalmas anyagokkal történő mun- * MSZ 1600; MSZ 172; MSZ 1585 2000/57. szám kavégzés esetén az adott területre érvényes személyi, szervezési és a munkaidő korlátozásra vonatkozó foglalkozásegészségügyi előírásokat be kell tartani. 2.1.12. A forgatócsoport tagjainak a napi munkaidőt meghaladó felvételek közben nem telepített munkahely esetén a közegészségügyi követelményeknek megfelelő pihenési lehetőséget kell biztosítani. 2.1.13. A produkcióba más munkáltató bevonása, illetve bérmunka esetén a munkavégzés összehangolásáról, a biztonságos munkavégzés irányításáról és a berendezések üzemeltetéséről a megrendelésben, illetve a szerződésben kell intézkedni. 2.1.14. A felvételek előkészítésében részt vevő és a forgatócsoportban munkát végzők (díszítő, világosító stb.), valamint az elkerülhetetlenül a munkavégzés hatókörében tartózkodó munkavállalók részére, a szükséges egyéni védőeszközöket, illetve felszerelést a munkáltató a tevékenységnek megfelelően a munkahelyi veszélyekre és ártalmakra tekintettel írásban határozza meg. 2.1.15. A forgatócsoport, illetve a közvetítésben résztvevők munkájának összehangolására, az egészséget nem veszélyeztető és biztonságos munkavégzés feltételeinek megteremtésére munkavédelmi ismeretekkel is rendelkező szakembert (műszaki vezető) kell megbízni.

Source: https://magyarkozlony.hu/hivatalos-lapok/bc94d54d86b3ee2b1035ce0642f9aa49c80095a0/dokumentumok/d8e41e6c82af9df61e5dc295c235956b9fbd820c/letoltes